ธอส. ประมูลบ้านมือสองครั้งแรกของปี 66 กวาดรายได้ กว่า 730 ล้าน
ธอส. จัดงานประมูลขายบ้านมือสองครั้งแรกของปี 66 จำหน่ายทรัพย์ได้กว่า 625 รายการ คิดเป็นมูลค่า 730 ล้านบาท แบ่งเป็นทรัพย์ในเขตกรุงเทพฯ และปริมณฑล 249 ล้านบาท และทรัพย์ในเขตภูมิภาค 481 ล้านบาท เตรียมจัดประมูลออนไลน์ 19 พ.ค.นี้
23 เม.ย. 2566

รายงานข่าวจากธนาคารอาคารสงเคราะห์ แจ้งว่า ผลการจัดงานประมูลขายบ้านมือสอง ธอส. เมื่อวันที่ 22 เม.ย.ที่ผ่านมา สามารถจำหน่ายทรัพย์ได้ถึง 625 รายการ คิดเป็นมูลค่า 730 ล้านบาท โดยแบ่งเป็น ทรัพย์ในเขตกรุงเทพฯ และปริมณฑลจำนวน 200 รายการ คิดเป็นมูลค่า 249 ล้านบาท และทรัพย์ในเขตภูมิภาคจำนวน 425 รายการ คิดเป็นมูลค่า 481 ล้านบาทโดยทรัพย์ที่มีราคาประมูลต่ำสุดที่มีผู้ประมูลซื้อได้ในครั้งนี้ ได้แก่ ทรัพย์ประเภทห้องชุด ขนาดเนื้อที่ 25.67 ตารางเมตร เขตบางเขน กรุงเทพฯ ปิดประมูลได้ในราคาเพียง 80,000 บาท เท่านั้นขณะที่ทรัพย์ที่มีราคาประมูลสูงสุด ได้แก่ ทรัพย์ประเภทอาคารพาณิชย์ ขนาดเนื้อที่ 72 ตารางวา ใน อ.เมืองเพชรบุรี จ.เพชรบุรี ปิดประมูลด้วยราคา 7,290,000 บาท เนื่องจากเป็นทรัพย์ที่อยู่ใกล้แหล่งท่องเที่ยว เส้นทางคมนาคมสะดวก เหมาะแก่การทำการค้า
ส่วนทรัพย์รายการเด่นและมีผู้เข้าร่วมสู้ราคาในการประมูลมากที่สุดถึง 10 ราย ได้แก่ ทรัพย์ประเภทห้องชุด ขนาดเนื้อที่ 43.66 ตารางเมตร เขตดินแดง กรุงเทพฯ ปิดประมูลได้ในราคา 2,410,000 บาท เนื่องจากเป็นทรัพย์ที่อยู่ในกลางเมือง และอยู่ใกล้แหล่งอำนวยความสะดวกมากมาย ทั้งนี้ ผู้ชนะการประมูลจะได้สิทธิ์รับสินเชื่อบ้านดอกเบี้ยต่ำสุด นานสูงสุด 24 เดือน (เงื่อนไขเป็นไปตามที่ธนาคารกำหนด) 
สำหรับผู้ที่พลาดการประมูลในครั้งนี้ สามารถร่วมประมูลครั้งต่อไปได้ในวันที่ 19 พ.ค.2566 ในงานประมูลบ้านมือสอง ธอส. ออนไลน์ GHB Online Auction สอบถามข้อมูลเพิ่มเติมได้ที่ G H Bank Call Center โทร. 0-2645-9000 กด 5 หรือ Facebook Fanpage ของธนาคาร